U-I-246/03
Natisni
Opravilna št.:
U-I-246/03
Datum odločitve:
21. 4. 2005
ECLI:
ECLI:SI:USRS:2005:U.I.246.03
Akt:
Zakon o graditvi objektov (Uradni list RS, št. 110/02 in 47/04) in Zakon o urejanju prostora (Uradni list RS, št. 110/02 in 8/03 – popr.) (ZGO)
Izrek:
Pobuda za začetek postopka za oceno ustavnosti Zakona o graditvi objektov (Uradni list RS, št. 110/02 in 47/04) in Zakona o urejanju prostora (Uradni list RS, št. 110/02 in 8/03 – popr.) se zavrže.
Evidenčni stavek:
Zgolj načelno nestrinjanje z zakonsko ureditvijo za utemeljevanje pravnega interesa ne zadostuje. Ker pobudnik ni izkazal pravnega interesa, je Ustavno sodišče njegovo pobudo zavrglo.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Aleš Guček, Ljubljana
Datum vloge:
18. 12. 2003
Vrsta odločitve:
sklep
Vrsta rešitve:
zavrženje
Dokument:
US24553
Dokument v PDF obliki:
U-I-246-03.pdf
117 KB
Prenesite datoteko
U-I-246/03-6
21. 4. 2005
SKLEP
Ustavno sodišče je v postopku za preizkus pobude Aleša Gučka iz Ljubljane na seji dne 21. aprila 2005
sklenilo:
Pobuda za začetek postopka za oceno ustavnosti Zakona o graditvi objektov (Uradni list RS, št. 110/02 in 47/04) in Zakona o urejanju prostora (Uradni list RS, št. 110/02 in 8/03 – popr.) se zavrže.
Obrazložitev
1. Pobudnik izpodbija določbe Zakona o graditvi objektov (v nadaljevanju ZGO-1), ki določajo obvezno članstvo v Zbornici za arhitekturo in prostor (v nadaljevanju ZAPS) ali Inženirski zbornici Slovenije (v nadaljevanju IZS) in meni, da so v nasprotju s členi 15, 35, 42, 49, 57, 74 in 137 Ustave. V drugem delu pobude navaja, da ZGO-1 z nekaterimi določbami posega v vsebino Zakona o urejanju prostora (v nadaljevanju ZUreP-1), zato je v nasprotju s 153. členom Ustave. Pobudnik meni, da bi se morale vse tiste določbe, ki v ZGO-1 urejajo načrtovanje in projektiranje, prenesti v ZUreP-1. Pobudnik navaja, da posreduje navedene pripombe v javno in ne zasebno korist ter da nima "nobenega osebnega interesa nastopati proti ZAPS in IZS", ker opravlja delo, ki ne zahteva obveznega članstva v navedenih zbornicah.
2. Pobudo za začetek postopka za oceno ustavnosti lahko da vsak, če izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 15/94 – v nadaljevanju ZUstS). Po drugem odstavku navedenega člena ZUstS je pravni interes podan, če predpis ali splošni akt za izvrševanje javnih pooblastil, katerega oceno predlaga pobudnik, posega v njegove pravice, pravne interese oziroma pravni položaj. Predpis mora neposredno posegati v lastne pravice, pravne interese oziroma pravni položaj pobudnika, dejanski interes ne zadostuje. Ugoditev predlogu pa mora privesti do izboljšanja njegovega pravnega položaja.
3. Pobudnik ne pojasni, kako bi morebitna ugoditev pobudi izboljšala njegov pravni položaj. V pobudi večkrat navede, da ne vlaga pobude zaradi varstva svojih osebnih koristi, ampak v javno korist. Zgolj načelno nestrinjanje z zakonsko ureditvijo za utemeljevanje pravnega interesa ne zadostuje. Ker pobudnik ni izkazal pravnega interesa, je Ustavno sodišče njegovo pobudo zavrglo.
4. Ustavno sodišče je sprejelo ta sklep na podlagi 25. člena ZUstS v sestavi: predsednik dr. Janez Čebulj ter sodnice in sodniki dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, Jože Tratnik in dr. Dragica Wedam Lukić. Sklep je sprejelo soglasno.
Predsednik
dr. Janez Čebulj